जनवरी २००३ को 'द संडे टाइम्स ऑफ़ इंडिया' के पृ. १६ पर आए डॉ. एम. एल. सिंघवी के एक वक्तव्य के अनुसार यू.के. में तक़रीबन बारह लाख अप्रवासी नागरिक हैं। मात्र लंदन में ही लगभग साढ़े सात लाख अप्रवासी एशियन नागरिक हैं, जिनमें से अधिकांश भारत के विभिन्न प्रांतों के भाषा-भाषी हैं अन्य दूसरे देशों से आए भारतीय से दिखते ऐसे लोग है जिनके पूर्वज सदियों पहले किन्हीं कारणों से अन्य देशों को गमन कर गए थे। अब उनके वंशज वहाँ से माइग्रेट कर के ग्रेट ब्रिटेन के बाशिंदे (वेस्ट इंडीज़ आइलैंड क़ीनिया, युगांडा, मॉरिशस, फ़िजी आदि) हो गए हैं और उनके रंग-रूप और शारीरिक बनावट में आज भी भारतीय छवि है। इनमें से काफ़ी कुछ लोग हिंदी फ़िल्में देखना पसंद करते हैं। वे हिंदी गाने सुनते हैं और साथ ही गुनगुनाते और गाते भी है। अतः हिंदी उन्हें थोड़ी-बहुत समझ आती है और वे हिंदी को अपनी धरोहर भाषा मानते और इन्हीं में से कुछ लोग हिंदी के गीत चटनी और हिंदी के भजन बनाते और गाते हैं। यह भी सच है कि इनमें से अधिकांश अपने गीत रोमन में लिखते हैं। हिंदी का ककहरा इनमें से कुछ को आता है क्यों कि ये अवधी में लिखा श्री रामचरित मानस बड़ी श्रद्धा से पढ़ते हैं। इनमें से बहुत से लोग बाकायदा पूजा-पाठ और हिंदू संस्कार आदि कराने के लिए हिंदी पढ़ते हैं।